Ariel (Panyanyi)

Arièl aropa'aghi nyama pangghung ḍâri Nazril Irham (lahèr tangghâl 16 Sèptèmber 1981) panèka panyanyi, panolès laghu, moḍel, bân pamerran kabhângsa'an Inḍonèsia. Ariel aropa'aghi panyanyi-panolès laghu otama bân vokalis ḍâri grup musik rock Peterpan (samangkèn Noah). Ariel maso' ḍâ' 50 Panyanyi Inḍonèsia Palèng Beccè' bân 100 Panyèpta Laghu Palèng Beccè' versi  Rolling Stone Indonesia.

 Awwâl Kaoḍi'ân 
Ariel lahèr ḍâri pasangan Nazmul Irphan bân Darlina Darwis sè asalla ḍâri Minangkabau. Ariel panèka ana' bungso ḍâri tello' satarètanan. Ramana Ariel alako mènangka pagawai lapangan è parosaha'an minnya' Pertamina sè asalla ḍâri Rao Kabupatèn Pasaman, seddheng èbhuna panèka asalla ḍâri Paḍang, Somattra Bârâ'. 

 Lako 
Ariel asakola è SMP Negeri 14 Banḍung. Kabiasa'anna Ariel anyanyi è "Bârung Bu Susi", èseddhi'in sakola'an, nyatana ngèbâ pa'aobâ'ân ḍâlem kalakowan musigghâ. Ghâlluna Ariel terro amaèna bas bân ta' anḍi' niat dhâddhi vokalis, sajjhâk kelas 1 SMP, Ariel ampon molaè abhângon grup musik. Grup musik sè lu-ghâllu èbhângon panèka anyama Peppermint. Namong, grup musik ghânèka coma kantos pèttong bulân.

 Panolèsan Laghu 
Ariel molaè ajhâr nolès laghu è bâkto asakola SMP. Tapè è bâkto ghânèka mènorot Ariel, dhibi'in ghi' ta' cè' bisana nolès laghu. Sala sèttong laghu sè ècèpta'aghi Ariel bâkto SMA panèka "Yang Terdalam", ngaollè pojhiyân ḍâri ca-kancana. Tangghebbhân bhâghus ghânèka sè aghâbây Ariel lebbi bângal nolès laghu polè.

 Pangarghâ'ân 
Ariel ampon narèma cem-macem pangarghâ'ân bân nominasi mènangka angghuta grup Noah sè èbhângon sabellumma. È antarana pangarghâ'ânna panèka Anugerah Musik Indonesia ka'angghuy Album palèng beccè' (album: Bintang di Surga, Seperti Seharusnya bân Keterkaitan Keterikatan). È Ḍèsèmber 2010, Rolling Stone Indonesia anèlay Ariel mènangka panyanyi Inḍonèsia palèng beccè' ka-43 è ḍaftar 50 Panyanyi Inḍonèsia Palèng Beccè'. È Pèbruwari 2014, Rolling Stone Indonesia nempattaghi Ariel è posisi ka-28 è ḍaftar 100 panyèpta Laghu Inḍonèsia Palèng Beccè'.

 Sombher